b'\n_START_ARTICLE_\nLietuvos nacionalinis radijas ir televizija\n_START_SECTION_\nRadijas\n_START_PARAGRAPH_\nLietuvos radijas atsirado pana\xc5\xa1iu metu, kaip ir daugelio kit\xc5\xb3 Europos \xc5\xa1ali\xc5\xb3 nacionaliniai transliuotojai._NEWLINE_1926\xc2\xa0m. bir\xc5\xbeelio 12 d. vakare reguliarias transliacijas prad\xc4\x97jo Kauno radijo stotis. Studija buvo \xc4\xafrengta stoties pastate, i\xc5\xa1 jos buvo skaitomi prane\xc5\xa1imai, naujienos bei or\xc5\xb3 prognoz\xc4\x97s i\xc5\xa1 laikra\xc5\xa1\xc4\x8di\xc5\xb3, grojama muzika i\xc5\xa1 plok\xc5\xa1teli\xc5\xb3. Studijos veikl\xc4\x85 pri\xc5\xbei\xc5\xabr\xc4\x97jo specialiai \xc5\xa1iam reikalui sukurta Radijo taryba. 1926\xc2\xa0m. pabaigoje radijo studij\xc4\x85 sujungus telefono laidais su Valstyb\xc4\x97s teatru, imtos transliuoti operos. Tuomet Lietuvoje buvo 323 radijo imtuvai._NEWLINE_1929\xc2\xa0m. \xc4\xafkurta \xc5\xa0vietimo ministrui pavaldi \xc4\xafstaiga \xe2\x80\x9eValstyb\xc4\x97s radiofonas\xe2\x80\x9c._NEWLINE_1939\xc2\xa0m. Lietuvai gr\xc4\x85\xc5\xbeintas Vilnius su miesto radijo stotimi, kuri\xc4\x85 1927 m. pastat\xc4\x97 lenkai. Ji nuo 1939\xc2\xa0m. lapkri\xc4\x8dio prad\xc4\x97jo veikti kaip Valstyb\xc4\x97s radiofono Vilniaus skyrius._NEWLINE_1940\xc2\xa0m. bir\xc5\xbeelio 15 d. Valstyb\xc4\x97s radiofon\xc4\x85 u\xc5\xbe\xc4\x97m\xc4\x97 Raudonoji armija. 1940\xc2\xa0m. spalio 26 d. jis pertvarkytas \xc4\xaf Radiofikacijos ir radiofonijos komitet\xc4\x85 prie Lietuvos SSR Liaudies komisar\xc5\xb3 tarybos ir \xc4\xafjungtas \xc4\xaf SSRS Visas\xc4\x85junginio radiofikacijos ir radiofonijos komiteto sud\xc4\x97t\xc4\xaf. \xc4\xaekurtos naujos redakcijos, prad\xc4\x97tos transliuoti rus\xc5\xb3 kalbos pamok\xc4\x97l\xc4\x97s, marksizmo ir leninizmo paskaitos, raudonarmie\xc4\x8di\xc5\xb3 koncertai. Nutraukti ry\xc5\xa1iai su Vakar\xc5\xb3 Europos \xc5\xa1alimis, radijas tapo stalinistin\xc4\x97s propagandos trib\xc5\xabna._NEWLINE_1941\xc2\xa0m. bir\xc5\xbeel\xc4\xaf, prasid\xc4\x97jus SSRS-Vokietijos karui, trumpam (ma\xc5\xbedaug 2 savait\xc4\x97ms) atkurtas Valstyb\xc4\x97s radiofonas, po to jo pagrindu sukurtos dvi \xc4\xafstaigos\xc2\xa0\xe2\x80\x93 \xe2\x80\x9eLandessender Kauen\xe2\x80\x9c ir \xe2\x80\x9eLandessender Wilna\xe2\x80\x9c Vokietijos radijo kompanijos \xe2\x80\x9eReichsrundfunk GmbH\xe2\x80\x9c sud\xc4\x97tyje._NEWLINE_1944\xc2\xa0m. bol\xc5\xa1evikams besiver\xc5\xbeiant \xc4\xaf Lietuv\xc4\x85, Kauno, Vilniaus ir Klaip\xc4\x97dos radijo sto\xc4\x8di\xc5\xb3 \xc4\xafrengimus vokie\xc4\x8diai i\xc5\xa1sive\xc5\xbe\xc4\x97 \xc4\xaf Vokietij\xc4\x85, o Kauno radijo stot\xc4\xaf susprogdino. T\xc5\xb3 pa\xc4\x8di\xc5\xb3 met\xc5\xb3 liep\xc4\x85, Raudonajai armijai \xc4\xaf\xc5\xbeengus \xc4\xaf Vilni\xc5\xb3, atkurtas Lietuvos SSR LKT Radiofikacijos ir radiofonijos komitetas (v\xc4\x97l visas\xc4\x85junginio komiteto sud\xc4\x97tyje), prad\xc4\x97tas tiesti laidinio radijo tinklas. 1945 m. pirmiausia atstatyta Kauno, paskui ir Vilniaus radijo stotis._NEWLINE_1953\xc2\xa0m. bir\xc5\xbeel\xc4\xaf vietoj jo \xc4\xafkuriama Kult\xc5\xabros ministerijos Vyriausioji radijo informacijos valdyba, pavaldi SSRS Kult\xc5\xabros ministerijos Vyriausiajai radijo informacijos valdybai._NEWLINE_1956\xc2\xa0m. prad\xc4\x97ta transliuoti antroji radijo programa.\n_START_SECTION_\nRadijas ir televizija\n_START_PARAGRAPH_\n1957 m. vasario 25 d. LSSR Kult\xc5\xabros ministerijos \xc4\xafsakymu Nr. 71 \xc4\xafkurta Vilniaus televizijos studija, prad\xc4\x97jusi reguliarias televizijos transliacijas t\xc5\xb3 pa\xc4\x8di\xc5\xb3 met\xc5\xb3 baland\xc5\xbeio 30 d. Jos direktore paskirta Stanislava Borisien\xc4\x97, iki tol buvusi Vyriausiosios radijo informacijos valdybos vir\xc5\xa1ininko pavaduotoja. 1957\xc2\xa0m. baland\xc5\xbeio 30 d. transliuota pirmoji Vilniaus televizijos studijos laida. \xc5\xa0i data laikoma Lietuvos televizijos gimtadieniu. 1957\xc2\xa0m. bir\xc5\xbeel\xc4\xaf Vyriausioji radijo informacijos valdyba ir Vilniaus televizijos studija sujungtos \xc4\xaf vien\xc4\x85 \xc4\xafstaig\xc4\x85\xc2\xa0\xe2\x80\x93 Radijo ir televizijos komitet\xc4\x85 prie Lietuvos SSR Ministr\xc5\xb3 tarybos (nuo 1970\xc2\xa0m. rugs\xc4\x97jo\xc2\xa0\xe2\x80\x93 Valstybinis televizijos ir radijo komitetas). Vilniaus televizijos studij\xc4\x85 Komiteto ra\xc5\xa1tvedyboje imta vadinti \xe2\x80\x9eTelevizijos studija\xe2\x80\x9c, o atsakingu u\xc5\xbe jos veikl\xc4\x85 1957\xc2\xa0m. gruod\xc5\xbeio 9 d. paskirtas Radijo ir televizijos komiteto pirmininko pavaduotojas Leonas Mykolaitis._NEWLINE_1965\xc2\xa0m. prad\xc4\x97tos radijo transliacijos u\xc5\xbesieniui angl\xc5\xb3 kalba. 1965\xc2\xa0m. kovo 16 d. televizijos studijos direktoriumi paskirtas Vladas Leipus._NEWLINE_1975\xc2\xa0m. vasario 26 d. transliuota pirmoji spalvota Lietuvos televizijos laida._NEWLINE_1990\xc2\xa0m. kov\xc4\x85 Valstybinis televizijos ir radijo komitetas atskirtas nuo SSRS Valstybinio televizijos ir radijo komiteto ir pertvarkytas, \xc4\xafkuriant Lietuvos Respublikos Seimui pavald\xc5\xbei\xc4\x85 \xc4\xafstaig\xc4\x85 \xe2\x80\x9eLietuvos radijas ir televizija\xe2\x80\x9c (LRT)._NEWLINE_1993\xc2\xa0m. sausio 1 d. LRT tapo Europos transliuotoj\xc5\xb3 s\xc4\x85jungos (EBU) nariu._NEWLINE_1996\xc2\xa0m. spalio 8 d. priimtas Lietuvos nacionalinio radijo ir televizijos \xc4\xafstatymas, kuriuo \xc4\xafkuriama valstybei nuosavyb\xc4\x97s teise priklausanti vie\xc5\xa1oji \xc4\xafstaiga \xe2\x80\x9eLietuvos nacionalinis radijas ir televizija\xe2\x80\x9c, per\xc4\x97musi visas Lietuvos radijo ir televizijos teises ir pareigas. Ne\xc5\xbei\xc5\xabrint pasikeitusio pavadinimo, palikta galioti santrumpa \xe2\x80\x9eLRT\xe2\x80\x9c. Ta\xc4\x8diau \xc5\xbeiniasklaidoje taip pat imta pla\xc4\x8diai naudoti neoficialias santrumpas \xe2\x80\x9eLNRT\xe2\x80\x9c ir \xe2\x80\x9eNRTV\xe2\x80\x9c._NEWLINE_1999\xc2\xa0m. sausio 1 d. Lietuvos Radijo antroji programa, o liepos 1 d.\xc2\xa0\xe2\x80\x93 ir Pirmoji programa nustota transliuoti OIRT UTB bang\xc5\xb3 ruo\xc5\xbeu (66\xe2\x80\x9374 MHz, vad. \xe2\x80\x9esenuoju UTB\xe2\x80\x9c)._NEWLINE_2003\xc2\xa0m. rugs\xc4\x97jo 29 d. Lietuvos radijo antroji programa pavadinta \xe2\x80\x9eKlasika\xe2\x80\x9c (nuo 2012 m. liepos 27 d.\xc2\xa0\xe2\x80\x93 \xe2\x80\x9eLRT Klasika\xe2\x80\x9c) ir paskirta klasikinei muzikai. Tais pa\xc4\x8diais metais vasario 16 d. prad\xc4\x97ta televizijos programos \xe2\x80\x9eLTV2\xe2\x80\x9c (nuo 2012\xc2\xa0m. liepos 27 d.\xc2\xa0\xe2\x80\x93 \xe2\x80\x9eLRT Kult\xc5\xabra\xe2\x80\x9c) transliacija. 2006\xc2\xa0m. rugs\xc4\x97jo 1 d. prad\xc4\x97ta transliuoti radijo programa jaunimui \xe2\x80\x9eOpus 3\xe2\x80\x9c (nuo 2012\xc2\xa0m. liepos 27 d.\xc2\xa0\xe2\x80\x93 \xe2\x80\x9eLRT Opus\xe2\x80\x9c). 2007\xc2\xa0m. rugs\xc4\x97j\xc4\xaf per palydovus prad\xc4\x97ta transliuoti televizijos programa u\xc5\xbesieniui \xe2\x80\x9eLTV World\xe2\x80\x9c (nuo 2012\xc2\xa0m. liepos 27 d.\xc2\xa0\xe2\x80\x93 \xe2\x80\x9eLRT Lituanica\xe2\x80\x9c)._NEWLINE_2012\xc2\xa0m. liepos 27 d. LRT pakeit\xc4\x97 logotipus ir vis\xc5\xb3 transliuojam\xc5\xb3 radijo ir TV program\xc5\xb3 pavadinimus\xc2\xa0\xe2\x80\x93 kiekvienas j\xc5\xb3 dabar prasideda santrumpa \xe2\x80\x9eLRT\xe2\x80\x9c._NEWLINE_2014\xc2\xa0m. sausio 20 d. transliacijas prad\xc4\x97jo pirmasis nacionalinis rai\xc5\xa1kiosios televizijos kanalas Lietuvoje\xc2\xa0\xe2\x80\x93 \xe2\x80\x9eLRT HD\xe2\x80\x9c._NEWLINE_2015\xc2\xa0m. LRT kanaluose neliko komercin\xc4\x97s reklamos.\n_START_SECTION_\nCenz\xc5\xabra\n_START_PARAGRAPH_\nGrie\xc5\xbeta cenz\xc5\xabra Lietuvos eteryje buvo vokie\xc4\x8di\xc5\xb3 ir soviet\xc5\xb3 okupacijos metais\xc2\xa0\xe2\x80\x93 nuo 1940\xc2\xa0m. iki ma\xc5\xbedaug 1989\xc2\xa0m._NEWLINE_1948\xc2\xa0m. i\xc5\xa1 Maskvos atsiuntus \xc4\xafra\xc5\xa1ymo aparat\xc5\xabr\xc4\x85, vis\xc4\x85 radijo program\xc4\x85 imta transliuoti tik i\xc5\xa1 \xc4\xafra\xc5\xa1\xc5\xb3. \xc5\xa0i cenz\xc5\xabra t\xc4\x99s\xc4\x97si iki 1950\xc2\xa0m. Nuo 1956\xc2\xa0m. atmosfera \xc4\x97m\xc4\x97 \xc5\xa1veln\xc4\x97ti. Informacini\xc5\xb3 ir visuomenini\xc5\xb3 laid\xc5\xb3 cenz\xc5\xabra liko tokia pati, bet kitos laidos gavo daugiau laisv\xc4\x97s. Tais metais radijas \xc4\x97m\xc4\x97 spar\xc4\x8diai populiar\xc4\x97ti. D\xc4\x97l savo masi\xc5\xa1kumo radijas buvo laikomas svarbia ideologine priemone, tod\xc4\x97l nuolat ple\xc4\x8diamas._NEWLINE_1987\xc2\xa0m. gr\xc4\xaf\xc5\xbeta prie gyvo eterio\xc2\xa0\xe2\x80\x93 prad\xc4\x97ta transliuoti pirmoji tiesiogin\xc4\x97 radijo laida \xe2\x80\x9eKlausiate\xc2\xa0\xe2\x80\x93 atsakome\xe2\x80\x9c. Atgimimo laikais panaikinta tiesiogin\xc4\x97 Valstybinio televizijos ir radijo komiteto priklausomyb\xc4\x97 nuo vald\xc5\xbeios.\n_START_SECTION_\nValdymas ir finansavimas\n_START_PARAGRAPH_\nLRT Taryba yra auk\xc5\xa1\xc4\x8diausioji LRT valdymo institucija, atstovaujanti visuomen\xc4\x97s interesams. Ji sudaroma 6 metams i\xc5\xa1 12 asmen\xc5\xb3\xc2\xa0\xe2\x80\x93 visuomen\xc4\x97s, mokslo ir kult\xc5\xabros veik\xc4\x97j\xc5\xb3.  Nors LRT finansuojamas i\xc5\xa1 valstyb\xc4\x97s biud\xc5\xbeeto, papildom\xc5\xb3 pajam\xc5\xb3 u\xc5\xbesidirba ir i\xc5\xa1 reklamos. 1996\xc2\xa0m. priimtas LRT \xc4\xafstatymas numat\xc4\x97 galimyb\xc4\x99 LRT \xc4\xafvesti abonentin\xc4\xaf mokest\xc4\xaf, bet 2005\xc2\xa0m. Seimas \xc4\xafstatymo redakcija toki\xc4\x85 galimyb\xc4\x99 panaikino.\n_START_SECTION_\nIstorija\n_START_PARAGRAPH_\nOficiali LRT interneto svetain\xc4\x97 ir naujien\xc5\xb3 portalas\xc2\xa0\xe2\x80\x93 lrt.lt paleistas 2000\xc2\xa0m. Tiesa, \xc5\xa1ios svetain\xc4\x97s pirmtakas adresu lrtv.lt veik\xc4\x97 nuo 1998\xc2\xa0m. sausio 21 d. iki 2001\xc2\xa0m. antros pus\xc4\x97s. Svetain\xc4\x97 buvo atnaujinta 2002, 2004 m. 2006 m. tapo naujien\xc5\xb3 portalu. Dar po met\xc5\xb3 buvo atnaujintas internetinis radijo ir televizijos laid\xc5\xb3 archyvas bei prad\xc4\x97tos transliuoti garso ir vaizdo naujienos. Informacija pateikiama lietuvi\xc5\xb3, angl\xc5\xb3 ir rus\xc5\xb3 kalbomis. 2012\xc2\xa0m. vasar\xc4\x85, kei\xc4\x8diant LRT prek\xc4\x97s \xc5\xbeenkl\xc4\x85, pakeistas tinklaviet\xc4\x97s logotipas, o pati svetain\xc4\x97 radikaliai atnaujinta.\n_START_SECTION_\nMediateka\n_START_PARAGRAPH_\nLRT yra pirmoji \xc5\xbeiniasklaidos priemon\xc4\x97 Lietuvoje, nuo 2007\xc2\xa0m. teikianti nemokam\xc4\x85 radijo ir televizijos laid\xc5\xb3 prenumeratos (angl. podcast) paslaug\xc4\x85. Apie pus\xc4\x99 met\xc5\xb3 naujausias LRT sukurtas radijo ir TV laidas galima \xc5\xbei\xc5\xabr\xc4\x97ti archyve atsisi\xc5\xb3sti.  2008\xc2\xa0m. vasar\xc4\x85 Europos S\xc4\x85jungos strukt\xc5\xabrini\xc5\xb3 fond\xc5\xb3 l\xc4\x97\xc5\xa1omis internete pavie\xc5\xa1inti pirmieji suskaitmeninti LRT aukso fondai. 2012\xc2\xa0m. bir\xc5\xbeelio m\xc4\x97nes\xc4\xaf LRT.lt portalas atnaujintas. 2013\xc2\xa0m. baland\xc5\xbeio 19 d. laim\xc4\x97jo LOGIN 2013 apdovanojim\xc4\x85 geriausio tinklalapio kategorijoje. LRT mediatekoje yra sukaupta vir\xc5\xa1 30 000 nemokamai prieinam\xc5\xb3 garso ir vaizdo \xc4\xafra\xc5\xa1\xc5\xb3, galima tiesiogiai steb\xc4\x97ti ir klausyti vis\xc5\xb3 LRT transliuojam\xc5\xb3 program\xc5\xb3, skai\xc4\x8dius auga.'